Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: merésére. Magyarországon az 1993. évi XXXI. törvényben
Paragraph Index: 1040

1. A Nyilvánosság Klub Országos Egyesület beadvánnyal fordult az adatvédelmi biztoshoz, annak vizsgálatát kérve, hogy az 1989-es átalakulásban kulcsfontosságú szerepet játszó Ellenzéki Kerekasztal (EKA) tanácskozásainak anyaga az adatvédelmi törvény (Avtv.) alapján közérdekű adatnak minősül-e. Az indítványozó azt kifogásolja, hogy „az EKA tanácskozásain készített videófelvételek a mai napig el vannak zárva az ország nyilvánossága, de még a kutatók érdeklődése elől is”. Emiatt nem tudható, hogy miként készítették elő az átalakulás meghatározó politikai és közjogi dokumentumait. Az itt szerepet játszott személyiségek többsége azóta is fontos szereplője a közéletnek. A résztvevők — állítja az indítványozó — az utókorra tekintettek voltak akkor, amikor lehetővé tették, hogy a Fekete Doboz kamerái mintegy 150 órás felvételt készíthessenek a tanácskozássorozatról. A felvételeket az indítványozó tudomása szerint az Országos Széchényi Könyvtár őrzi zárt anyagként, amelyhez még kutatási engedély birtokában sem lehet hozzáférni. Ennek oka az, hogy az EKA résztvevői 1989-ben azzal a feltétellel járultak hozzá a felvételek elkészítéséhez, hogy nyilvánosságra hozatalukhoz valamennyi érintett hozzájárulása szükséges. Az indítványozó tudomása szerint a Széchényi Könyvtár főigazgatója 1992. szeptember 25-én levelet intézett az EKA résztvevőihez, hozzájárulásukat kérve az anyag kutathatóságához. Az 58 címzettből 49 válaszolt. A kilenc hallgatást választó résztvevő mellett négy nemleges válasz érkezett. A negyvenöt pozitív válasz közül több nem csupán a felvételek kutathatóságához, hanem teljes körű nyilvánosságra hozásához is hozzájárult. A tényállás ismertetése mellett jogi érveit is közli a Nyilvánosság Klub. Álláspontja szerint a megbeszélések kezdetén a résztvevők még alappal hivatkozhattak arra, hogy a felvételek nem nyilvános közszereplésen készülnek, a nyilvánosságra hozatalhoz szükséges a résztvevők hozzájárulása. Ha a rendszerváltás nem, vagy nem ennek a tárgyalássorozatnak az eredményeképpen történt volna meg, a dokumentumok nem is váltak volna a rendszerváltás genezisének részévé. A történelem azonban a magánbeszélgetéseket közüggyé tette, ezáltal a személyesnek mondható adatok közérdekű adatokká váltak. Részben e tárgyalások alapján formálódott a köztársasági alkotmány, mely 61. §-ában biztosítja a közérdekű adatok megismerhetőségét. Mindezek alapján indítványozza a Nyilvánosság Klub, hogy az adatvédelmi biztos eszközölje ki a dokumentumok nyilvánosságra hozatalát.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes